Predkladacia správa

Materiál Stratégia financovania Európskeho fondu pre rybné hospodárstvo na programové obdobie 2007 – 2013 predkladá na rokovanie vlády SR minister financií SR ako iniciatívny materiál. 
V programovom období 2007 – 2013 sa z Európskeho fondu pre rybné hospodárstvo zriadeného nariadením Rady (ES) č. 1198/2006 z 27. júla 2006 o Európskom fonde pre rybné hospodárstvo bude financovať podpora rozvoja odvetvia rybného hospodárstva, rybolovných oblastí a vnútrozemského rybolovu. Európsky fond pre rybné hospodárstvo bol vyčlenený zo skupiny štrukturálnych fondov a svojou funkciou nahradí a doplní podpornú úlohu doterajšieho Finančného nástroja na usmerňovanie rybolovu, ktorého prostriedky sa využívajú na financovanie projektov v rybnom hospodárstve v SR v rámci Sektorového operačného programu Poľnohospodárstvo a rozvoj vidieka 2004 – 2006.
Pre programové obdobie 2007 – 2013 bolo pre Slovenskú republiku z Európskeho fondu pre rybné hospodárstvo vyčlenených 13 688 528 EUR v bežných cenách. 
Pre dosiahnutie čo najvyššieho a najefektívnejšieho využitia alokovaných finančných prostriedkov je nevyhnutné určiť zmysluplné, transparentné a jednoduché pravidlá súvisiace s  riadením a implementáciou Európskeho fondu pre rybné hospodárstvo v programovom období 2007 – 2013. 
Cieľom dokumentu je vytvorenie jednotnej stratégie pre stanovenie účasti jednotlivých zdrojov financovania na financovaní projektov prijímateľov z Európskeho fondu pre rybné hospodárstvo.
Keďže navrhovaný materiál zakladá nároky na financovanie zo štátneho rozpočtu, súčasťou materiálu je doložka finančných, ekonomických, environmentálnych vplyvov, vplyvov na zamestnanosť a podnikateľské prostredie. 
Do návrhu rozpočtu verejnej správy na roky 2008 – 2010 boli zapracované odhady príjmov finančných prostriedkov z EÚ, ako aj príslušná výška spolufinancovania zo štátneho rozpočtu.  
Predkladaný materiál nemá negatívny finančný a ekonomický dopad na podnikateľskú sféru, životné prostredie a zamestnanosť.
Materiál bol predmetom medzirezotného pripomienkového konania a na rokovanie vlády SR sa predkladá bez rozporov.